Toshkentda 48 yoshli ayolning uyida talonchilik qilgan zo‘ravonlar tezda qo‘lga olindi

Toshkent shahrining Mirobod tumanida yashovchi 48 yoshli ayol uyida yolg‘iz qolganda to‘rt nafar noma’lum shaxs bostirib kirgani haqida ichki ishlar organlariga ariza bilan murojaat qildi, deb yozadi “Na postu” gazetasi.

Zo‘ravonlar ayolning yuziga urib, pichoq bilan qo‘rqitishgan hamda undan pul va boshqa qimmatbaho buyumlarni talab qilishgan. Ular 400 ming so‘m, 600 dollar, 200 yevro va sariq metalldan ishlangan zargarlik buyumlarini olib qochib ketgan.
Huquqni muhofaza qiluvchi organlar tomonidan amalga oshirilgan tezkor tadbirlar natijasida to‘rtala talonchi ham tezda qo‘lga olindi. Ular Toshkent shahrida 1986-yilda tug‘ilgan, Toshkent viloyatida 1990, 1991 va 1993-yillarda tug‘ilgan shaxslar bo‘lib chiqdi.